CELEX: 32022D0471
Language: bg
Date: 2022-03-23 00:00:00
Title: Решение (ОВППС) 2022/471 на Съвета от 23 март 2022 година за изменение на Решение (ОВППС) 2022/338 за мярка за помощ по линия на Европейския механизъм за подкрепа на мира за доставката на военно оборудване и на платформи, създадени за произвеждане на смъртоносна сила, на украинските въоръжени сили

24.3.2022   
               
               
                  BG
               
               
                  Официален вестник на Европейския съюз
               
               
                  L 96/43
               
            
         РЕШЕНИЕ (ОВППС) 2022/471 НА СЪВЕТА
         от 23 март 2022 година
         за изменение на Решение (ОВППС) 2022/338 за мярка за помощ по линия на Европейския механизъм за подкрепа на мира за доставката на военно оборудване и на платформи, създадени за произвеждане на смъртоносна сила, на украинските въоръжени сили
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     С Решение (ОВППС) 2022/338 на Съвета (1) е определена референтна сума от 450 000 000 EUR, предназначена за покриване на доставки за украинските въоръжени сили.
                  
               
                     (2)
                  
                  
                     С оглед на продължаващия въоръжен конфликт на украинска територия референтната сума следва да бъде увеличена с още 450 000 000 EUR, а продължителността на мярката за помощ следва да бъде удължена с 12 месеца.
                  
               
                     (3)
                  
                  
                     Поради това Решение (ОВППС) 2022/338 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ОВППС) 2022/338 се изменя, както следва:
            
                        1)
                     
                     
                        В член 1, параграф 4 се заменя със следното:
                        
                           „4.   Продължителността на мярката за помощ е 36 месеца от приемането на настоящото решение.“
                        
                     
                  
                        2)
                     
                     
                        В член 2, параграф 1 се заменя със следното:
                        
                           „1.   Референтната сума, предназначена за покриване на разходите, свързани с мярката за помощ, е в размер на 900 000 000 EUR.“
                        
                     
                  
                        3)
                     
                     
                        В член 2, параграф 3 се заменя със следното:
                        
                           „3.   В съответствие с член 29, параграф 5 от Решение (ОВППС) 2021/509 администраторът за мерките за помощ може да отправи покана за вноски след приемането на настоящото решение в размер до 900 000 000 EUR. Средствата, за които е отправена покана за вноски от администратора, се използват единствено за заплащане на разходи в границите, одобрени от Комитета, създаден с Решение (ОВППС) 2021/509, в коригиращия бюджет за 2022 г., съответстващ на мярката за помощ.“
                        
                     
                  
                        4)
                     
                     
                        В член 2, параграф 4 се заменя със следното:
                        
                           „4.   Разходите, свързани с изпълнението на мярката за помощ, са допустими, считано от 1 януари 2022 г. до дата, която предстои да бъде определена от Съвета. Най-малко 50 % от референтната сума покрива разходите, направени от 11 март 2022 г. нататък“
                        
                     
                  
                        5)
                     
                     
                        Член 5 се заменя със следното:
                        
                           „Член 5
                           Държавите членки разрешават транзитното преминаване на военно оборудване, включително на придружаващия персонал, през тяхната територия, включително тяхното въздушно пространство, в съответствие с член 56, параграф 3 от Решение (ОВППС) 2021/509.“
                        
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 23 март 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение (ОВППС) 2022/338 на Съвета от 28 февруари 2022 г. за мярка за помощ по линия на Европейския механизъм за подкрепа на мира за доставката на военно оборудване и на платформи, създадени за произвеждане на смъртоносна сила, на украинските въоръжени сили (ОВ L 60, 28.2.2022 г., стр. 1).